आम आदमी पार्टी की पकड़ दिल्ली में कमजोर पड़ती जा रही है वहीं उसके नेता अरविंद केजरीवाल की लोकप्रियता भी राष्ट्रीय राजधानी क्षेत्र में घट रही है। सीएसडीएस और सीएनएन-आईबीएन के ताजा सर्वे में ये खुलासा हुआ है। सर्वे के मुताबिक युवाओं में आप की लोकप्रियता में कमी आई है। दिल्ली में किए गए एक ओपिनियन पोल के मुताबिक जनवरी 2014 में आम आदमी पार्टी को 48 फीसदी वोट मिल रहे थे लेकिन एक महीने बाद किए गए सर्वे में आप को 35 फीसदी वोट मिल रहे हैं। यानी एक महीने में 13 फीसदी की कमी आई है। वहीं पोल के मुताबिक अगर अभी चुनाव हो जाएं तो भाजपा को मिलने वाला वोट 36 फीसदी होगा। जबकि जनवरी में कराए गए सर्वे में भाजपा को 30 फीसदी वोट मिलने का अनुमान था।